Helstu verkefni liðinnar viku 6. til 12. janúar 2020 Síðast uppfært : 13 Janúar 2020 klukkan 11:33 Um kl. 14:00 í gær varð árekstur milli lögreglubifreiðar sem ekið var af Klausturvegi á Kirkjubæjarklaustri inn á hringtorg , þar sem Klausturvegur tengist Suðurlandsvegi , og jeppabifreiðar sem ekið var vestur Suðurlandsveg og öfugu megin inn í hringtorgið . Svo virðist sem ökumaður jeppabifreiðarinnar , sem er erlendur ferðamaður , hafi misst stjórn á bifreið sinni þegar hann nálgaðist hringtorgið og lent öfugu megin við umferðareyju sem skilur að akstursstefnur og síðan beint framan á lögreglubifreiðina . Lögreglumaðurinn , sem var einn á ferð , var fluttur til aðhlynningar á sjúkrahús en útskrifaður þaðan í gærkvöldi og talinn óbrotinn en töluvert marinn . Ökumaður og farþegi jeppabifreiðarinnar sluppu ómeidd . 14 önnur umferaróhöpp voru tilkynnt til lögreglu á Suðurlandi í liðinni viku án þess þó að í þeim hafi menn slasast alvarlega . Í liðinni viku voru 16 ökumenn kærðir fyrir að aka of hratt í umdæminu . Einn þeirra er jafnframt grunaður um að hafa verið undir áhrifum fíkniefna við akstur bifreiðar sinnar en sá var stöðvaður á 86 km/klst hraða á 50 km/klst kafla á Selfossi . Lögregla og sjúkraflutningamenn voru kölluð til að sveitabæ í Rangárvallasýslu í gær þegar skot hljóp úr fjárbyssu í framhandlegg manns sem var að aðstoða þann sem á byssunni hélt við að aflífa kind . Kúlan mun hafa setið eftir í handleggnum og var maðurinn fluttur til aðhlynningar á sjúkrahúsi í Reykjavík . 3 ökumenn sem lögreglumenn höfðu afskipti af reyndust vera að aka bifreiðum sínum þrátt fyrir að vera sviptir ökurétti . 4 ökumenn eru grunaðir um akstur undir áhrifum áfengis , 3 þeirra í Árnessýslu og einn á Höfn . 3 eru grunaðir um að hafa verið að aka bifreiðum sínum undir áhrifum fíkniefna . ( Þar með talinn þessi sem getið var um hér í hraðaksturskaflanum ) Í liðinni viku voru björgunarsveitir kallaðar til vegna 39 ferðamanna sem fastir voru vegna veðurs við Langjökul . Um það mál hefur verið fjallað sérstaklega í fjölmiðlum og litlu við það að bæta . Málið er í rannsókn . Skráningarnúmer voru tekin af fólksflutningabifreið þar sem hún reyndist ótryggð í umferð laugardaginn 11. janúar s.l. við Seljalandsfoss . Ökumaðurinn erlendur en með íslensk ökuréttindi útgefin en rekstrarleyfi fyrirtækisins runnin út á árinu 2018 .